Байгаль орчин, аялал жуулчлалын

сайдын 2023 оны № ... ... тушаалын

... дугаар хавсралт

**ТУСГАЙ СОНИРХЛЫН АЯЛАЛ ЖУУЛЧЛАЛЫН**

**ҮЙЛ АЖИЛЛАГААГ ЗОХИЦУУЛАХ ЖУРАМ**

# Нэг.Нийтлэг үндэслэл

1.1.Энэ журмын зорилго нь тусгай сонирхлын аялал жуулчлалыг зохион байгуулах аялал жуулчлалын байгууллагын үйл ажиллагааг зохицуулах, түүний эрх, үүргийг тодорхойлохтой холбогдсон харилцааг зохицуулахад оршино.

1.2.Энэ журмаар зохицуулаагүй бусад харилцааг Аялал жуулчлалын тухай хууль, Тусгай хамгаалалттай газар нутгийн тухай хууль, Байгаль орчныг хамгаалах тухай хууль болон тэдгээрт нийцүүлэн гаргасан захиргааны хэм хэмжээний бусад актаар зохицуулна.

1.3.Аялал жуулчлалын тур оператор, аялал жуулчлалын үйлчилгээний байгууллага нь тусгай сонирхлын аялал жуулчлалын бүтээгдэхүүн, үйлчилгээг төлөвлөн бүрдүүлж, багц аяллыг шууд, эсхүл аяллын агентаар дамжуулан худалдах, зохион байгуулах үйлчилгээ эрхэлнэ.

1.4.Тур оператор, аяллын агент, аялал жуулчлалын үйлчилгээний байгууллагын ангилалд хамаарахгүй байгууллага нь тусгай сонирхлын болон бусад төрлийн эрсдэл бүхий аялал жуулчлалын үйл ажиллагаа эрхлэх тохиолдолд Аялал жуулчлалын тухай хуулийн 26.1-д заасан нийтийн эрх зүйн хуулийн этгээдэд бүртгүүлнэ.

1.5.Тусгай сонирхлын аялал зохион байгуулагч нь стандартад нийцсэн аяллын бүтээгдэхүүн, үйлчилгээг жуулчинд санал болгоно.

# Хоёр.Тусгай сонирхлын аялал жуулчлалын үйл ажиллагаа

2.1.Тусгай сонирхлын аялал жуулчлал гэж Аялал жуулчлалын тухай хуулийн 4.1.13-т заасан аялал жуулчлалын үйл ажиллагааг ойлгоно.

2.2.Тусгай сонирхлын аялал жуулчлалыг өндөр эрсдэлтэй, бага эрсдэлтэй гэж ангилна.

2.3.Аялал жуулчлалын тухай хулийн 14.2-т заасан өндөр уулын авиралт, спорт агнуур, олзворын ан, усны гүнд шумбах, авто спорт, нисдэг тэрэгний аялал зэрэг аялал жуулчлалын үйл ажиллагаа нь өндөр эрсдэлтэй тусгай сонирхлын аялал жуулчлалд хамаарна.

2.4.Энэхүү журмын 2.3-т зааснаас бусад тусгай сонирхлын аялал жуулчлалын үйл ажиллагааг бага эрсдэлтэй тусгай сонирхлын аялал жуулчлалд хамаарна.

2.5.Аялал жуулчлалын байгууллага, аялал жуулчлалын мэргэжлийн холбоо, түүний гишүүд нь тусгай сонирхлын аялал жуулчлалын чиглэлээр ажилладаг жуулчны хөтөч-тайлбарлагч, сургагч багш, зааварлагчийг улирал бүр чадавхжуулах сургалтад хамруулахад мэргэшүүлэх сургалтын байгууллага болон мэргэшсэн жуулчны хөтөч-тайлбарлагч, сургагч багш, зааварлагч нартай хамтран ажиллана.

2.6.Улсын тусгай хамгаалалттай газар нутагт тусгай сонирхлын аялал жуулчлалыг тухайн газар нутгийн унаган төрх, экологийн даацыг алдагдуулахгүй байх нөхцөл, шаардлагыг бүрэн хангасан, байгаль орчинд сөрөг нөлөөгүй хэлбэрээр зохион байгуулна.

2.7.Тусгай сонирхлын аялал жуулчлал зохион байгуулагч нь бүтээгдэхүүн, үйлчилгээ, аяллын явцад үүсэж болох эрсдэлийн талаар үнэн зөв, бодит мэдээллээр сурталчилгааны болон аяллын туршид тогтмол хангана.

2.8.Тусгай сонирхлын аялал жуулчлалын бүтээгдэхүүн, үйлчилгээний танилцуулгад дараах мэдээллийг заавал тусгана:

2.8.1.аяллын үнэд багтсан үйлчилгээ;

2.8.2.аялал үргэлжлэх хугацааны нарийвчилсан задаргаа;

2.8.3.аяллын багийн танилцуулга;

2.8.4.аяллын явцад үүсэж болох эрсдэл болон тухайн эрсдэлээс сэргийлэх зөвлөмж;

2.8.5.тухайн газрын түүх, соёлын мэдээлэл;

2.8.6.аяллын явцад ашиглагдах тусгай төхөөрөмж, техник хэрэгсэл, түүнийг ашиглах заавар;

2.8.7.тухайн аяллын төрөлд мөрдөгдөх стандартын мэдээлэл.

2.9.Улсын тусгай хамгаалалттай газар нутагт тусгай сонирхлын аялал зохион байгуулахдаа хамгаалалтын захиргаанд энэ талаар мэдээлнэ.

# Гурав.Тусгай сонирхлын аялал жуулчлал зохион байгуулах этгээдийн эрх, үүрэг

3.1.Тусгай сонирхлын аялал жуулчлал зохион байгуулагч дараах эрхтэй:

3.1.1.аялал жуулчлалын үйл ажиллагаа эрхлэхтэй холбогдсон хууль тогтоомж, захиргааны хэм хэмжээний актын талаарх мэдээллийг холбогдох төрийн байгууллагаас авах;

3.1.2.үйл ажиллагаа явуулж байгаа нутаг дэвсгэртээ тусгай сонирхлын аялал жуулчлалын шинэ бүтээгдэхүүн, үйлчилгээг хамтран хөгжүүлэх, дэмжлэг авах хүсэлтээ харьяалах нутаг дэвсгэрийн аймаг, нийслэлийн Засаг даргад гаргаж шийдвэрлүүлэх;

3.1.3.орон нутгийн захиргааны байгууллага болон онцгой байдлын газраас тусгай сонирхлын аялал жуулчлалын явцад жуулчны аюулгүй байдлыг хангах үйл ажиллагаанд дэмжлэг авах.

3.2.Тусгай сонирхлын аялал жуулчлал зохион байгуулагч Аялал жуулчлалын тухай хуулийн 15.1, 15.4, 15.6-д зааснаас гадна дараах үүрэгтэй:

3.2.1.Аялал жуулчлалын тухай хууль, Тусгай хамгаалалттай газар нутгийн тухай хууль болон бусад хууль тогтоомж, түүнд нийцүүлэн гаргасан хэм хэмжээний акт, хамгаалалтын горимын дагуу байгальд сөрөг нөлөөгүй аялал жуулчлалын үйлчилгээ үзүүлэх;

3.2.2.түүх, соёлын хөдлөх болон үл хөдлөх дурсгалын бүрэн бүтэн байдал, хэлбэр, шинж чанарыг алдагдуулах, гэмтээх үйл ажиллагаа явуулахгүй байх;

3.2.3.хөтөлбөрийн дагуу тусгай сонирхлын аялал жуулчлалыг зохион байгуулах;

3.2.4.эрсдэлийн менежментийн төлөвлөгөө боловсруулж, жуулчдыг гэрээнд заасан замын дагуу аялуулах, жуулчинд аюулгүй ажиллагааны зааварчилгааг бүрэн өгч, аюулгүй байдлыг хангах;

3.2.5.эрүүл ахуйн шаардлага хангасан хоол хүнсээр үйлчлэх;

3.2.6.үйл ажиллагаанаас үүссэн ахуйн хог хаягдлыг тухайн нутаг дэвсгэрийн зөвшөөрөгдсөн хогийн цэгт ангилж хаях;

3.2.7.тухайн орон нутгийн аялал жуулчлалын асуудал эрхэлсэн нэгжтэй уялдаа холбоотой ажиллах, тавьсан шаардлагыг биелүүлэх, жуулчинд учирч болзошгүй аливаа эрсдэл, гэмт хэрэг, зөрчлөөс урьдчилан сэргийлэх;

3.2.8.аялал жуулчлалын мэдээллийн санд өөрийн холбогдох мэдээллийг үнэн зөв оруулах.

# Дөрөв.Тусгай сонирхлын аялал жуулчлалыг төрөөс дэмжих

4.1.Аймаг, нийслэлийн аялал жуулчлалын асуудал хариуцсан байгууллага, сум, дүүрэг, баг, хорооны Засаг дарга, байгаль хамгаалагч нь тусгай сонирхлын аялал жуулчлал зохион байгуулагчийн үйл ажиллагаанд хууль тогтоомжийн хүрээнд дэмжлэг туслалцаа үзүүлэх үүрэгтэй.

4.2.Аялал жуулчлалын асуудал эрхэлсэн төрийн захиргааны төв байгууллага нь байгаль орчин, биологийн олон янз байдалд тулгуурласан тусгай сонирхлын аялал жуулчлалыг төрөлжүүлэн хөгжүүлэхэд дэмжлэг туслалцаа үзүүлэх үүрэгтэй.

4.3.Аялал жуулчлалын тухай хуулийн 26.1-д заасан нийтийн эрх зүйн хуулийн этгээд нь тусгай сонирхлын аялал жуулчлал зохион байгуулагчийн аяллын бүтээгдэхүүн, үйлчилгээг аялал жуулчлалын мэдээллийн санд бүртгэн гадаад, дотоодод сурталчлах үйл ажиллагааг зохион байгуулна.

# Тав.Бусад

5.1.Аялал жуулчлалын тухай хуулийн 26.1-д заасан нийтийн эрх зүйн хуулийн этгээд тусгай сонирхлын аялал зохион байгуулах хуулийн этгээдийн мэдээллийг аймаг, нийслэлийн Засаг даргад улирал бүр хүргүүлнэ.

5.2.Тусгай сонирхлын аялал жуулчлал зохион байгуулагч нь үүсэж болзошгүй эрсдэлийн талаар харьяалах нутаг дэвсгэрийн онцгой байдлын байгууллагад урьдчилан мэдээлнэ.

5.3.Тусгай сонирхлын аялал жуулчлалын явцад байгаль орчинд хохирол учруулсан бол тухайн сум, дүүргийн Засаг дарга учруулсан хохирлыг буруутай этгээдээр байгаль орчныг хамгаалах тухай хууль тогтоомжид заасны нөхөн төлүүлэх арга хэмжээг дагуу авна.

5.4.Энэ журмын бүртгэлийн хэрэгжилтэд Аялал жуулчлалын тухай хуулийн 26.1-д заасан нийтийн эрх зүйн хуулийн этгээд, жуулчны аюулгүй байдалд аймаг, нийслэл, сум, дүүргийн Засаг дарга, тэдгээрийн харьяа байгууллага хяналт тавьж ажиллана.

5.5.Журмын хэрэгжилтийн тайланг Аялал жуулчлалын тухай хуулийн 26.1-д заасан нийтийн эрх зүйн хуулийн этгээд хагас жил тутам гаргаж, Аялал жуулчлалын асуудал эрхэлсэн төрийн захиргааны төв байгууллагад хүргүүлнэ.

---oOo---